ระเบียบกรมวิชาการเกษตรระเบียบกรมวิชาการเกษตรว่าด้วยหลักเกณฑ์การตั้งชื่อพันธุ์พืชใหม่ตามพระราชบัญญัติคุ้มครองพันธุ์พืช พ.ศ. ๒๕๔๒(พ.ศ. ๒๕๔๖) เพื่อให้การตั้งชื่อพันธุ์พืชใหม่ตามพระราชบัญญัติคุ้มครองพันธุ์พืช พ.ศ. ๒๕๔๒ เป็นไปโดยถูกต้องและมีความเหมาะสมอาศัยอำนาจตามความในข้อ ๗ แห่งกฎกระทรวงกำหนดหลักเกณฑ์และวิธีการในการขอจดทะเบียน การพิจารณาคำขอจดทะเบียนการประกาศโฆษณาคำขอจดทะเบียน และแบบหนังสือสำคัญแสดงการจดทะเบียนพันธุ์พืชใหม่พ.ศ. ๒๕๔๖ ออกตามความในพระราชบัญญัติคุ้มครองพันธุ์พืช พ.ศ. ๒๕๔๒อธิบดีกรมวิชาการเกษตรออกระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบกรมวิชาการเกษตรว่าด้วยหลักเกณฑ์การตั้งชื่อพันธุ์พืชใหม่ ตามพระราชบัญญัติคุ้มครองพันธุ์พืช พ.ศ.๒๕๔๒ (พ.ศ. ๒๕๔๖)ข้อ ๒[๑]ระเบียบนี้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ในระเบียบนี้ผู้ขอหมายถึง ผู้ขอจดทะเบียนพันธุ์พืชใหม่ที่ยื่นคำขอให้ออกหนังสือสำคัญแสดงการจดทะเบียนพันธุ์พืชใหม่ตามแบบ คพ.๑ชื่อพันธุ์พืช หมายถึง ชื่อพันธุ์พืชที่ขอจดทะเบียนพันธุ์พืชใหม่ข้อ ๔ ให้ผู้ขอตั้งชื่อพันธุ์พืชเป็นภาษาไทยหากมีชื่อเป็นภาษาอื่นให้ใช้อักษรไทยข้อ ๕ชื่อพันธุ์พืชจะต้องไม่มีลักษณะใดลักษณะหนึ่งดังต่อไปนี้(๑)เป็นหรือคล้ายกับ พระปรมาภิไธย[๒] พระนามาภิไธย[๓]พระปรมาภิไธยย่อ หรือพระนามาภิไธยย่อ หรือนามพระราชวงศ์[๔](๒)ไม่สุภาพหรือขัดต่อความสงบเรียบร้อย หรือศีลธรรมอันดีของประชาชน(๓) สื่อความหมายไปทางเกินความจริงหรือโอ้อวด(๔)เป็นหรือคล้าย ชื่อสามัญ ชื่อชนิด หรือชื่อสกุลของพืช(๕)เป็นหรือคล้าย ชื่อพันธุ์พืชอื่นในวงศ์เดียวกันที่มีอยู่แพร่หลายทั่วไป(๖) เป็นคำสมาส[๕]หรือคำสนธิ[๖]ของชื่อพันธุ์พืชในวงศ์เดียวกัน ที่ไม่ใช่พ่อ-แม่พันธุ์ของพันธุ์พืชนั้น(๗)[๗](ยกเลิก)(๘)[๘](ยกเลิก)(๙)มีคำนำหน้านาม เช่น ศาสตราจารย์ หม่อม พลเอก นาย(๑๐)[๙]มีความยาวไม่เกิน ๑๐ พยางค์(๑๑)อาจทำให้สาธารณชนสับสนหลงผิดข้อ ๖ ความในข้อ ๕ไม่ใช้บังคับแก่กรณีที่มีการตั้งชื่อเพื่อเป็นเกียรติแก่บุคคลหรือเนื่องในวาระพิเศษต่าง ๆ ในกรณีดังกล่าวให้ผู้ขอพิจารณาตั้งชื่อได้ตามความเหมาะสมโดยให้อยู่ในความเห็นชอบของอธิบดีกรมวิชาการเกษตรประกาศ ณ วันที่ ๓๐ มิถุนายน พ.ศ. ๒๕๔๖ฉกรรจ์ แสงรักษาวงศ์อธิบดีกรมวิชาการเกษตรระเบียบกรมวิชาการเกษตรว่าด้วยหลักเกณฑ์การตั้งชื่อพันธุ์พืชใหม่ตามพระราชบัญญัติคุ้มครองพันธุ์พืชพ.ศ. ๒๕๔๒ (ฉบับที่ ๒) พ.ศ. ๒๕๔๘[๑๐]ระเบียบกรมวิชาการเกษตรว่าด้วยหลักเกณฑ์การตั้งชื่อพันธุ์พืชใหม่ตามพระราชบัญญัติคุ้มครองพันธุ์พืชพ.ศ. ๒๕๔๒ (ฉบับที่ ๓)[๑๑]วิชชุตา/ผู้จัดทำ๘ สิงหาคม ๒๕๕๔[๑] ราชกิจจานุเบกษาเล่ม ๑๒๐/ตอนพิเศษ ๙๙ ง/หน้า ๘๓/๑ กันยายน ๒๕๔๖[๒] พระปรมาภิไธยหมายความว่า ชื่อ (ใช้เฉพาะพระบาทสมเด็จพระเจ้าอยู่หัว)[๓] พระนามาภิไธยหมายความว่า ชื่อ (ใช้เฉพาะพระราชินี สมเด็จพระบรมราชชนนี สมเด็จพระยุพราชสมเด็จพระบรมโอรสาธิราช และสมเด็จพระบรมราชกุมารี)[๔] ราชวงศ์หมายความว่า ตระกูลของพระราชา[๕] สมาส หมายความว่าการที่เอาคำตั้งแต่ ๒ คำขึ้นไป มาต่อกันเป็นคำเดียว ตามหลักไวยากรณ์บาลีและสันสกฤตเช่น สุนทร+พจน์ เป็น สุนทรพจน์ อุดม+การณ์ เป็นอุดมการณ์[๖] สนธิ หมายความว่าการที่เอาคำตั้งแต่ ๒ คำขึ้นไป มาเชื่อมเสียงให้กลมกลืนกันตามหลักไวยากรณ์บาลีและสันสกฤต เช่น พจน+อนุกรม เป็น พจนานุกรม ราช+อุปถัมภ์ เป็นราชูปถัมภ์[๗] ข้อ ๕ (๗)ยกเลิกโดยระเบียบกรมวิชาการเกษตร ว่าด้วยหลักเกณฑ์การตั้งชื่อพันธุ์พืชใหม่ตามพระราชบัญญัติคุ้มครองพันธุ์พืชพ.ศ. ๒๕๔๒ (ฉบับที่ ๓)[๘] ข้อ ๕ (๘)ยกเลิกโดยระเบียบกรมวิชาการเกษตรว่าด้วยหลักเกณฑ์การตั้งชื่อพันธุ์พืชใหม่ตามพระราชบัญญัติคุ้มครองพันธุ์พืช พ.ศ. ๒๕๔๒(ฉบับที่ ๒) พ.ศ. ๒๕๔๘[๙] ข้อ ๕ (๑๐)ยกเลิกโดยระเบียบกรมวิชาการเกษตร ว่าด้วยหลักเกณฑ์การตั้งชื่อพันธุ์พืชใหม่ตามพระราชบัญญัติคุ้มครองพันธุ์พืชพ.ศ. ๒๕๔๒ (ฉบับที่ ๓)[๑๐] ราชกิจจานุเบกษาเล่ม ๑๒๒/ตอนที่ ๔๖ ง/หน้า ๓๔/๙ มิถุนายน ๒๕๔๘[๑๑] ราชกิจจานุเบกษาเล่ม ๑๒๖/ตอนพิเศษ ๔๐ ง/หน้า ๑๖/๑๗ มีนาคม ๒๕๕๒